Νικόλαος Ξυδιάς Τυπάλδος

Ο Νικόλαος Ξυδιάς Τυπάλδος (Ληξούρι Κεφαλονιάς, 1826 - Αθήνα, 1909) ήταν Έλληνας ζωγράφος της Επτανησιακής σχολής.

Βίος
Γεννήθηκε στο Ληξούρι της Κεφαλονιάς το 1826 και πραγματοποίησε τις εγκύκλιες σπουδές του στο Αργοστόλι. Στη συνέχεια, με τη βοήθεια του αδελφού του Μιχαήλ σπούδασε ζωγραφική στην Ιταλία (δεν είναι ξεκάθαρο αν σπούδασε στη Ρώμη ή στη Βενετία). Μετά το θάνατο του αδελφού και προστάτη του από χολέρα, μεταβαίνει στο Λονδίνο και έπειτα (1866) στο Παρίσι όπου έζησε για τριάντα χρόνια και  ανέπτυξε έντονη καλλιτεχνική και εκθεσιακή δραστηριότητα αποσπώντας θετικές κριτικές. Ταυτόχρονα πραγματοποίησε αρκετά ταξίδια στην Ευρώπη. Το 1899 εγκαταστάθηκε μόνιμα στην Αθήνα όπου πέρασε το τελευταία χρόνια της ζωής του παραγνωρισμένος. Απεβίωσε το 1909. Συμμετείχε επί σειρά ετών σε εκθέσεις ζωγραφικής στο Παρίσι, το Λονδίνο αλλά και την Αθήνα.

Θεματολογία
Κατά κύριο λόγο ασχολήθηκε με την προσωπογραφία, τη νεκρή φύση, την ηθογραφία, την απεικόνιση ιστορικών και μυθολογικών παραστάσεων και την αγιογραφία. Θεωρείται ο κυριότερος εκπρόσωπος της ψυχολογικής προσωπογραφίας του 19ου αιώνα στην Ελλάδα.

Τεχνοτροπία
Ο Ξυδιάς συνδύαζε στο έργο του τη ρεαλιστική απεικόνιση με την ψυχολογική διερεύνηση των εικονιζόμενων προσώπων. Τα περισσότερα έργα του εντάσσονται στο κλιμα του ακαδημαϊκού ρεαλισμού, ενώ δέχεται επιδράσεις από τον Εντουάρ Μανέ στο έργο του Κύριος με ζακέτα) ενώ στην προσωπογραφία του Εμμανουήλ Ροΐδη «στηρίζεται αποκλειστικά στις χρωματικές αξίες». Στις αγιογραφίες του ήταν έντονη η επιρροή του από τη δυτικότροπη επτανησιακή ζωγραφική, ενώ στις μυθολογικές και αλληγορικές σκηνές στις λυρικές χρωματικές συνθέσεις του ακολουθεί τον προϊμπρεσιονισμό. «Στις ηθογραφικές σκηνές, όπου σημειώνονται επιδράσεις από την ιταλική παράδοση και τους Ολλανδούς του 17ου αιώνα φιλτραρισμένες μέσα από τον ρεαλισμό του C. Corot και τη ζωγραφική της Σχολής της Barbizon , κατορθώνει να αποδώσει τη λαϊκή ζωή και την καθημερινότητα χωρίς ιδεαλιστική διάθεση ».

Γκαλερί

Παραπομπές

Πηγές
Μαρίνος Καλλιγάς, Ζωγραφική, γλυπτική, χαρακτική, Ιστορία του Ελληνικού Έθνους, Εκδοτική Αθηνών, τομ. ΙΓ (1977), σελ. 536-537
Δώρα Μαρκάτου, «Ξυδιάς (Τυπάλδος) Νικόλαος», στο:Λεξικό Ελλήνων Καλλιτεχνών 16ος-20ος αι., τομ.3, εκδ. Μέλισσα, 1999, σελ.327-328

Εξωτερικοί σύνδεσμοι 

 Νικόλαος Ξυδιάς Τυπάλδος
 Ξυδιάς (Τυπάλδος) Νικόλαος – Xydias-Typaldos Nikolaos [1826-1909] paletaart

Έλληνες ζωγράφοι
Προσωπογράφοι